Kitab Suci Bocah nyuguhaké Swarga, Daleme Gusti Allah sing Éndah
Ditulis déning: Edward Hughes Digambari déning: Lazarus; Alastair P. Dibesut déning: Sarah S. Diterjemahaké déning: Endang Supardan diproduksi déning: Bible for Children BFC PO Box 3 Winnipeg, MB R3C 2G1 Canada ©2021 Bible for Children, Inc. Kowe duwé hak motokopi utawa nyithak crita iki, waton ora kanggo diedol.
Nalika Gusti Yésus isih nang donya, Panjenengané ngendika marang para muridé bab Swarga. Gusti Yesus nyebut iku "Daleme Ramaku", lan uga ngendika yèn ing kono isih akèh panggonan. Panggonan sing dingendikaaké Gusti Yésus iku omah gedhé lan apik banget. Swarga iku luwih gedhé lan luwih éndah dibandingké omah sing paling apik nang donya.
Gusti Yésus ngendika, "Aku lunga kanggo nyedhiyaaké panggonan kanggo kowé. Lan yèn Aku wis lunga lan nyedhiyaaké panggonan kanggo kowé, banjur Aku bakal teka manèh lan ngajak kowé supaya bebarengan karo Aku."
Gusti Yésus pancèn banjur tindak menyang Swarga sakbubaré wungu saka antarané wong mati. Wektu iku, diseksèkaké déning para murid, Yésus sumengka ing swarga, banjur ora bisa katon manèh amarga ketutupan méga sing nampani Panjenengané.
Wiwit ing wektu iku para wong Kristen tansah padha éling marang janjiné Gusti Yésus sing bakal rawuh lan methuk dhewèké kabèh. Gusti Yésus ngendika yen Panjenengané bakal rawuh ing wayah sing ora dinyana-nyana.
Lha priyé dadiné wong-wong Kristen sing mati sakdurungé Yésus rawuh manèh? Kitab Suci nyebutaké yèn wong-wong iku langsung tetunggilan karo Gusti Yésus. Déné yèn manungsa ora ana ing badan wadhagé ateges padha ana ing ngarsané Gusti.
Wahyu Marang Yohanes, yaiku buku pungkasan ing Kitab Suci nyritaaké marang kita kaya ngapa éndahé Swarga. Nanging sing luwar biasa yaiku déné Swarga iku Dalemé Gusti Allah Piyambak. Gusti Allah ana ing endi-endi, nanging Papan Kamulyané utawa Dhamparé Kraton iku ana ing Swarga.
Para malaékat lan makhluk swarga liyané ngabekti marang Allah ing Swarga. Semono uga kabèh kagungané Gusti sing wis tilar donya lan mangkat menyang Swarga. Kabeh wong mau ngidungaké puji- pujian kusus kagem Gusti Allah.
Ing kéné ana sawenèhing tembung saka nyanyian sing dikidungaké déning para makluk swarga mengkéné: PADUKA PANTES NAMPÈNI PANGWAOS AMARGI SRANA RAH PADUKA, PADUKA SAMPUN NEBUS KULA SEDAYA, ...
... INGGIH SABEN SUKU LAN BANGSA, KAGEM GUSTI ALLAH; SARTA SAMPUN NDADOSAKEN KAWULA RAJA-RAJA LAN IMAM-IMAM KAGEM GUSTI ALLAH. (Wahyu 5:9)
Kaca utawa halaman-halaman akir Kitab Suci nggambaraké Swarga kayadéné "Yérusalèm Anyar". Yérusalèm Anyar iku panggonan sing gedhé, gedhé banget, Bètèngé gedhé lan dhuwur.
Témboké saka watu yaspis, bening kaya kristal. Pondasi témboké dilapisi sesotya utawa inten mawarna-warna lan watu adi sing mencorong warnané éndah banget. Saben gapura diwangun saka mutiyara sing gedhé banget.
Gapura mutiyara sing gedhé iku ora tau tutup. Ayo mlebu, ndeleng kliling-kliling... WAH! Njeroné swarga jebul luwih apik manèh. Kuthané saka emas murni, kaya kaca bening. Malah dalan-dalané uga digawé saka emas.
Kali sing bening lan éndah banget, sing isiné banyu kauripan, mili saka dhamparé Gusti Allah. Ing sapinggiré kali, sisih kana lan kene ana wit kauripan, yaiku wit sing biyèn tau ana ing Taman Éden. Wit iki sepesial banget. Nguwoh rolas who kang beda-beda, lan saben wulan beda-beda wohe. Lan godhonge wit kauripan iku dingo marekake sakabehing bangsa.
Swarga ora mbutuhaké srengéngé utawa bulan kanggo madhangi. Kamulyané Allah piyambak arupa pepadhang sing éndah, wis ngebaki swarga. Ing kana ora tau ana bengi.
Kéwan-kéwan ing Swarga uga béda. Kabèh lulut lan seneng kekancan. Asu ajag lan cempé mangan suket bebarengan. Uga singa sing gagah-kuwat mangan damèn kaya kuldi. Gusti ngendika, "Ora ana sing natoni utawa nyirnakaké liyan ing gunungKu kang suci."
Yèn kita nyawang sakliling kita, ana prekara sing ora ana ing Swarga. Nang kono kita ora tau krungu wong sing nepsu karo ngucapaké tembung èlèk. Ora ana wong gelut, ora ana wong sing murka utawa égois.
Omah- omah ora perlu dikunci sebab ora ana maling ing Swarga. Uga ora ana wong sing gawéné ngapusi, matèni, tukang tenung utawa wong-wong jahat liyané. Nang Swarga ora ana dosa sethithik- thithika.
Ing Swarga, bebarengan karo Gusti Allah, ora ana wong nangis lan ngetokaké luh. Ing donya iki, ana kalané kagungané Gusti padha nangis amarga ngalami urip sing susah banget. Ing swarga, Gusti Allah bakal ngelap eluhé nganti garing.
Ing Swarga uga ora ana pepati. Umat kagungané Gusti bakal bebarengan terus karo Gusti saklawasé. Ora ana susah, ora ana tangisan, ora ana kelaran. Ora ana penyakit, ora ana pepisahan, ora ana penguburan utawa layatan. Kabeh wong ing Swarga tansah bungah- bungah saklawasé, bebarengan karo Gusti Allah.
Sing paling nyenengaké yaiku: Swarga iku panggonané bocah-bocah lanang lan wadon (mesthi wae uga wong diwasa), sing precaya yèn Jésus Kristus iku Juruslameté, sarta mbangun turut marang Panjenengane, yaiku Gusti Yésus Kristus iku. Ing Swarga ana sawijining buku jenengé Buku Kauripan kagungané Sang Cempé. Buku iku kebak jeneng. Ana sing ngerti jenengé sapa wae sing ditulis ing kono? Jenengé kabèh wong sing percaya marang Gusti Yésus. Apa jenengmu ana ing kono?
Tembung sing pungkasan ing Kitab Suci prekara Swarga, awujud undangan.
"Roh lan pengantèn putri iku ngendika, 'Mrénéya!'. Lan sapa sing padha krungu munia 'Mrénéya!'. Lan wong sing ngelak cikbèn teka. Sarta sapa waé sing kepéngin, cikbèn njupuk banyuné kauripan tanpa mbayar."
Swarga, Daleme Gusti Allah sing Éndah Crita saka Pangandikané Gusti, Kitab Suci bisa digolèki ing Yohanes 14, 2 Korintus 5, Wahyu 4, 21, 22 "'Kawedharipun pangandika Paduka punika madhangi'." Jabur 119:130
60 cunthel